壽錢樞密
作者：曾丰
朝代：宋

paragraphs: 長至之前風飋䫻，斗初建亥扃群物。
從春至冬推歲律，十二月中一良月。
既望之餘氣氤氳，月初生魄鍾異人。
從武至文數朝紳，三千臣中一良臣。
誕彌先後僅三日，明主良臣豈徒出。
虜舊陸梁新勃窣，廟算宸謨關宥密。
帷幄精神運籌餘，門闌氣燄懸弧初。
壽觚有量吞江湖，壽詞無技雕瓊琚。
姑容夷夏一家日，更□君臣千載圖。